༤༽རྒྱ་གར་ནང་དུ་ཡིན་ན་གཉེན་སྒྲིག་བྱེད་པའི་སྐབས་སྒོར་མོ་སྤྲོད་ལེན་བྱེད་པའི་ལམ་སྲོལ་རྒྱ་ཆེན་པོ་ཞིག་སྔོན་མ་ནས་དར་ཡོད།ལམ་སྲོལ་འདིའི་ཐོག་ནས་ཁྱིམ་ཚང་མང་པོ་ཞིག་ལ་དཀའ་ངལ་རྒྱུན་མ་ཆད་པར་ཡོང་གི་ཡོད།འདི་དང་འདྲ་བའི་ལམ་སྲོལ་ངན་པ་ཞིག་དེང་སང་མདོ་སྨད་ཁུལ་ལ་དར་གྱི་ཡོད་པ་རེད་ཟེར།ཕོ་མོ་གཉེན་སྒྲིག་བྱེད་པའི་སྐབས་རྒྱན་ཆ་འདི་དང་འདི་སྒྲིག་དགོས་ཀྱི་ཡོད་ཟེར་བ་དང༌།གཉེན་སྒྲིག་སྟོན་མོའི་སྐབས་ལ་འགྲོ་སོང་འདི་འདྲ་ཞིག་གཏོང་དགོས་ཀྱི་ཡོད་ཟེར་བ་ལྟ་བུའི་ཆ་རྐྱེན་མང་པོ་ཞིག་གླེང་སྟེ།ཁྱིམ་ཚང་ཉམ་ཆུང་མང་པོ་ཞིག་ལ་དཀའ་ངལ་འཕྲད་བཞིན་ཡོད་པའི་གནས་ཚུལ་གོ་རྒྱུ་འདུགགནའ་སྔ་མོ་གཉེན་སྒྲིག་བྱེད་པའི་སྐབས་ཨ་མའི་ནུ་རིན་ཞེས་པ་ཞིག་སྤྲོད་པའི་སྲོལ་ཡོད་ཀྱང༌།འདི་ནི་ཡ་རབས་བཟང་སྤྱོད་དང་བཀའ་དྲིན་རྗེས་དྲན་ལྟ་བུས་དང་དུ་བླངས་ནས་སྤྲོད་ཀྱི་ཡོད་པ་མ་གཏོགས།གཞན་པའི་གནོན་ཤུགས་འོག་ནས་མི་ནུས་བཞིན་དུ་རྒྱ་ཆེན་པོ་སྤྲོད་དགོས་པ་དེ་འདྲ་མིན།དེང་སང་གནོན་ཤུགས་ཀྱི་འོག་ནས་སྒོར་མོ་དང་རྒྱན་ཆ་ཤིན་ཏུ་མང་པོ་སྤྲོད་དགོས་པའི་ལུགས་སྲོལ་ངན་པ་ཞིག་དར་ཡོང་གི་འདུག་ཟེར།ལུགས་སྲོལ་ངན་པ་འདི་དར་ཁྱབ་ཏུ་གྱུར་ནས་མདོ་སྨད་མང་ཚོགས་སྤྱིའི་གོམས་སྲོལ་ལྟ་བུར་གྱུར་པ་ཡིན་ན།རིམ་པས་ཁྱིམ་ཚང་ཉམ་ཆུང་ཚོའི་དཀའ་ངལ་ཆེ་རུ་འགྲོ་བར་མ་ཟད།ཁྱིམ་ཚང་དང་བཟའ་ཚང་བར་ལ་མི་མཐུན་པའི་འགལ་ཟླ་ཞེ་འཁོན་ཡོང་བའི་རྐྱེན་རྩར་ཆགས་རྒྱུའི་ཉེན་ཁ་མེད་པ་ཞིག་གཏན་ནས་མིན།དེང་སང་རྒྱ་གར་ནང་གཉེན་སྒྲིག་སྐབས་ཁྱིམ་ཚང་ཕན་ཚུན་བར་སྒོར་མོ་དང་རྒྱུ་ནོམ་པ་སྤྲོད་ལུགས་སྤྲོད་སྟངས་ཀྱི་ཐོག་ནས་མ་འཆམ་པར་ཕན་ཚུན་གསོད་རེས་བྱས་པའི་གནས་ཚུལ་ཡང་མང་པོ་ཡོང་གི་ཡོད།ང་ཚོས་གཟབ་གཟབ་མ་བྱས་པ་ཡིན་ན་དེང་སང་རྒྱ་གར་གྱི་མང་ཚོགས་ནང་ཡོད་བཞིན་པའི་དཀའ་ངལ་འདི་དག་མ་འོངས་པར་མདོ་སྨད་ཀྱི་མང་ཚོགས་ནང་ཡོང་རྒྱུའི་ཉེན་ཁ་ཡོད་པ་རེད།